ET Euroopa Liidu Teataja C 45/18

Total SA 22. novembril 2013 esitatud apellatsioonkaebus Üldkohtu (neljas koda) 13. septembri 2013. aasta otsuse peale kohtuasjas T-548/08: Total SA versus Euroopa Komisjon

(Kohtuasi C-597/13 P)

2014/C 45/33

Kohtumenetluse keel: prantsuse

Pooled

Apellant: Total SA (esindajad: advokaadid E. Morgan de Rivery, E. Lagathu)

Teine menetlusosaline: Euroopa Komisjon

Apellandi nõuded

— esimese võimalusena: — täielikult tühistada ELTL artikli 256 ja Euroopa Liidu Kohtu põhikirja protokolli nr 3 artikli 56 alusel Üldkohtu 13. septembri 2013. aasta otsus kohtuasjas T-548/08: Total vs. Euroopa Komisjon; — rahuldada esimeses kohtuastmes Üldkohtus tema esitatud nõuded; — selle tulemusel tühistada komisjoni 1. oktoobri 2008. aasta otsus K(2008) 5476 (lõplik) EÜ asutamislepingu artikli 81 ja EMP lepingu artikli 53 kohase menetluse kohta (juhtum COMP/39.181 — Küünlavahad) Totalit puudutavas osas;

— teise võimalusena kohtul teostada ELTL artiklil 261 põhinevat muutmispädevust, et vähendada Totalile määratud trahvi summat;

— igal juhul mõista Euroopa Komisjonilt välja kõik kohtukulud, sealhulgas Totali kohtukulud Üldkohtus.

Väited ja peamised argumendid

Apellatsioonkaebuse põhjenduseks esitab apellant esimese võimalusena kolm väidet ja teise võimalusena kolm väidet.

Esiteks heidab apellant Üldkohtule ette võistlevuse põhimõtte rikkumist, kuna kohus tegi samal päeval kaks otsust, millega muudeti apellandile omistatud vastutuse laadi ja järelikult suurendati vastutust.

Teiseks tugineb apellant õigusnormi rikkumistele Üldkohtu otsuse põhjendustes. Kõigepealt rikkus Üldkohus õigusnormi õiguspärasuse kontrolli käigus, kui ta jättis tühistamata otsuse, milles komisjon rikkus oma põhjendamiskohustus. Seejärel jättis Üldkohus ELTL artikli 261 alusel oma muutmiskohustuse raames täitmata põhjendamiskohustuse.

Kolmandaks heidab apellant Üldkohtule ette õigusnormi rikkumisi ELTL artiklil 261 põhineva muutmiskohustuse teostamise käigus, kus Üldkohus keeldus vähendamast apellandi trahvi samas suhtarvus kui tütarettevõtja Total Raffinage Marketingile määratud trahvi puhul. Üldkohus hindas kõigepealt valesti oma muutmispädevuse ulatust, muutes apellandi ja tütarettevõtja vastutuse solidaarsust ja ühtsust, samas kui kohtul on lubatud muuta vaid trahvisummat ennast. Seejärel leiab apellant, et Üldkohus läks vastuollu Euroopa Kohtu praktikaga, mis puudutab tütarettevõtja rikkumisel põhinevat emaettevõtja solidaarvastutust, samuti võrdsuse, diskrimineerimise keelu ja proportsionaalsuse põhimõttega.

Neljandaks palub apellant Euroopa Kohtul teise võimalusena teostada oma vastavat muutmispädevust, tühistades trahvisumma või muutes seda.

Viiendaks palub apellant Euroopa Kohtul piiratud ulatuses muuta trahvisummat, selleks et kohandada see kohtuasjas T-566/08 tütarettevõtja Total Raffinage Marketingile määratud trahvi summaga.

Lõpuks palub apellant Euroopa Kohtul muuta trahvi põhisummat, selleks et kohandada see kohtuasjas T-566/08 tütarettevõtja Total Raffinage Marketingile määratud trahvi summaga, kas Euroopa Kohtu poolt apellatsioonkaebuse kohta tehtavas otsuses, kui Euroopa Kohus leiab, et menetlusstaadium lubab teha kohtuotsuse, või Üldkohtule asja tagasi saatmisel viimase tehtavas otsuses.